আম্মু স্বামীনাথন

আম্মু স্বামীনাথন বা এ ভি আম্মাকুটি (২২ এপ্রিল ১৮৯৪ - ৪ জুলাই ১৯৭৮) ছিলেন ভারতীয় স্বাধীনতা আন্দোলনের সময়কার একজন ভারতীয় সামাজিক এবং রাজনৈতিক সক্রিয় কর্মী। তিনি ভারতের গণপরিষদের সদস্য ছিলেন।

 প্রাথমিক জীবন 
আম্মুকুট্টি স্বামীনাথন কেরালার পোন্নানি তালুকের আনাক্কারার ভাদাক্কাথ পরিবারে জন্মগ্রহণ করেন। তাঁর বাবা গোবিন্দ মেনন ছিলেন একজন ছোটখাট স্থানীয় কর্মকর্তা। আম্মুর বাবা-মা দুজনেই নায়ার বর্ণের ছিলেন এবং আম্মু তাঁদের তেরো সন্তানের মধ্যে সবচেয়ে ছোট ছিলেন, তাঁরা নয় বোন ছিলেন। আম্মু কখনও স্কুলে যাননি এবং বাড়িতে কেবল প্রাথমিক শিক্ষা পেয়েছিলেন। তাঁর শিক্ষার মধ্যে ছিল মালয়ালম ভাষায় লেখা এবং পড়া, রান্না করা এবং ঘর সাজানো, পুরোটাই বিবাহিত জীবনের জন্য তাঁকে প্রস্তুত করে রাখার জন্য। খুব অল্প বয়সেই তিনি তাঁর বাবাকে হারান, এবং তাঁর মা সন্তানদের লালন-পালন করতে এবং মেয়েদের বিবাহের ব্যবস্থা করতে কঠিন সংগ্রাম করতে থাকেন। ফলস্বরূপ, আম্মুর বয়স যখন ১৩, তখন তাঁর মা তাঁর বিবাহের ব্যবস্থা করেন। সেই সময়ের কেরালার সমাজে এটি যথেষ্টই গ্রহণযোগ্য ছিল। তাঁর স্বামী ছিলেন সুব্বারামা স্বামীনাথন, একজন কেরালা আইয়ার ব্রাহ্মণ, যিনি আম্মুর চেয়ে বিশ বছরেরও বেশি বয়সী ছিলেন। 

 বিবাহিত জীবন 
সুব্বারামা স্বামীনাথন, কেরালার এক মধ্যবিত্ত আইয়ার পরিবারে জন্মগ্রহণ করেন, তাঁর প্রাথমিক জীবনে শিক্ষা অর্জন করতে এবং নিজের পরিস্থিতির উর্দ্ধে উঠতে তাঁকে কঠোর সংগ্রাম করতে হয়েছিল। তিনি এডিনবার্গ এবং লন্ডন বিশ্ববিদ্যালয়ে বৃত্তি নিয়ে পড়াশোনা করেছিলেন। দীর্ঘ সময় ধরে বিদেশে থাকার জন্য এবং আর্থিক পরিস্থিতির কারণে তিনি ৩০ বছর বয়স পর্যন্ত বিয়ে করতে পারেননি। খুব অল্প বয়সী আম্মুর আগমন সুব্বারামার গভীর মানসিক চাহিদা পূরণ করে এবং তিনি নিজের জীবনের একটি বড় অংশ আম্মুর বিকাশের জন্য উৎসর্গ করেছিলেন। প্রকৃতপক্ষে, তিনি পরবর্তী সময়ে লন্ডনের একটি রেজিস্ট্রি অফিসে আনুষ্ঠানিকভাবে আম্মুকে বিয়ে করেছিলেন। এটি প্রয়োজনীয় ছিল কারণ সম্বন্ধম সম্পর্কগুলি ঐতিহাসিকভাবে স্বীকৃত হলেও, এগুলিকে প্রথাগত বিবাহ বলে গণ্য করা হতো না; এবং এই মিলনের ফলে জন্ম নেওয়া সন্তানরা কেবল তাদের মায়ের পরিবারের অংশ বলে বিবেচিত হতো, বাবার পরিবারের নয়। লন্ডনে নিবন্ধিত বিবাহের পরেও মানুষের দৃষ্টিভঙ্গির বা সমাজে পরিবারটির গ্রহণযোগ্যতার ক্ষেত্রে কোনো পরিবর্তন ঘটাতে পারেনি : আম্মুর দুই মেয়েই তাঁদের স্মৃতিকথায় বর্ণনা করেছেন যে, যদিও তাঁদের বাবার পরিবার তাঁদের (ঐতিহ্যগতভাবে) বিবাহের মতো পারিবারিক অনুষ্ঠানে অন্তর্ভুক্ত করে স্বীকৃতি দিত, কিন্তু তাঁদের পরিবারের অন্যান্য সদস্যদের থেকে আলাদাভাবে খাবার পরিবেশন করা হত এবং তাঁদের সাথে যেভাবে আচরণ করা হত তাতে সূক্ষ্ম পার্থক্য স্পষ্ট হয়ে উঠত।

লন্ডন রেজিস্ট্রি অফিসে আইনত বৈধ বিবাহের একটি নির্দিষ্ট ফলাফল ছিল: মাতৃতান্ত্রিক মারুমাক্কাথায়াম ব্যবস্থা পরিত্যাগ করা এবং ভাদাক্কাথ পরিবার ও মাতৃতান্ত্রিক নায়ার সম্প্রদায়ের সাথে সম্পর্ক ছিন্ন করা, যার সাথে আম্মু এবং তার বাবা-মা ছিলেন। এরপর থেকে, তিনি এবং তাঁর সন্তানেরা তাদের স্বামী / পিতার নামে পরিচিত হবেন। এইভাবে, পরিবারটি স্বামীনাথন নামে পরিচিতি লাভ করে।

১৯৭৫ সালে আন্তর্জাতিক নারী বর্ষের উদ্বোধনী অনুষ্ঠানে তিনি 'বর্ষসেরা মা' নির্বাচিত হন।

 ব্যক্তিগত জীবন 
আম্মু স্বামীনাথনের চার সন্তান ছিলেন, যার মধ্যে গোবিন্দ স্বামীনাথন ১৯৬৯ থেকে ১৯৭৬ সাল পর্যন্ত তামিলনাড়ুর অ্যাডভোকেট-জেনারেল হিসেবে দায়িত্ব পালন করেছিলেন। কন্যা ক্যাপ্টেন লক্ষ্মী স্বামীনাথন (১৯১৪-২০১২) একজন মেডিকেল ডাক্তার ও ভারতীয় স্বাধীনতা আন্দোলনের একজন বিপ্লবী এবং ভারতীয় জাতীয় সেনাবাহিনীর একজন কর্মকর্তা ছিলেন। ক্যাপ্টেন লক্ষ্মী স্বামীনাথন রাজ্যসভার সদস্যও ছিলেন এবং ২০০২ সালে রাষ্ট্রপতি প্রার্থী হিসেবে মনোনীত হন।

 তথ্যসূত্র 

বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:লোকসভার নারী সদস্য
বিষয়শ্রেণী:ভারতের গণপরিষদের সদস্য
বিষয়শ্রেণী:তামিলনাড়ুর লোকসভা সদস্য
বিষয়শ্রেণী:প্রথম লোকসভার সদস্য
বিষয়শ্রেণী:মালয়ালী ব্যক্তি
বিষয়শ্রেণী:ভারতে স্কাউটিং এবং গাইডিং
বিষয়শ্রেণী:১৯৭৮-এ মৃত্যু
বিষয়শ্রেণী:১৮৯৪-এ জন্ম